Malibongwe-padwoede: ‘Polisie was nalatig met bewyse’ sê beskuldigdeMeekahefele Mosooa waai vir fotograwe buite die hof tydens ‘n vorige verskyning. Foto: Werner Beukes / SAPA Die motoris wat na bewering verlede jaar ŉ motorfietsryer tydens ŉ padwoedevoorval in Johannesburg doodgeskiet het, beskuldig die polisie van nalatigheid. Meekahaefele Masooa staan tans in die hooggeregshof in Johannesburg tereg op ŉ aanklag van moord, nadat hy glo op 14 Februarie 2014 Douglas Pearce (39) op Malibongwerylaan, Randburg, tydens spitsverkeer doodgeskiet het. Masooa beweer het hy het uit selfbeskerming opgetree nadat Pearce hom met ŉ handgebaar gevloek en hom met ŉ vuurwapen gedreig het. Polisiebeamptes wat na die toneel ontbied is, het Dinsdag in die hof getuig dat Pearce se liggaam reeds met ŉ kombers toegegooi was met hul aankoms op die toneel. Hulle het ook ŉ motorfiets voor ŉ wit motor op die toneel gesien. Die beamptes het aan die hof gesê hulle het op verskeie items beslag gelê, insluitend twee vuurwapens, ammunisie en twee vuurwapenholsters. Konst. Solly Masinge het gesê Masooa was in die ambulans met sy aankoms op die toneel. Masooa het ŉ geringe besering aan sy voorkop gehad. “Die wond het nie soos ŉ koeëlwond gelyk nie,” het Masinge gesê. Doublas Pearce en sy vrou, Tammy. Foto: Facebook. Konst. Ndivhudzannyi Mbolawa het aan die hof gesê met haar aankoms op die toneel het ander polisiebeamptes die items waarop beslag gelê is, aan haar oorhandig. Sy het die besonderhede van die items op ŉ polisievorm ingevul wat die sakke wat hulle in geplaas is, vergesel het. Sabelo Dingiswayo‚ Masooa se regsverteenwoordiger, het aan Mbolawa gesê sy kliënt sal getuig dat sy nie handskoene aangehad het toe die ander polisiebeamptes die items aan haar oorhandig het nie. “Die beskuldigde sê jy het nie handskoene aangehad nie en jy het die vuurwapens op nalatige wyse hanteer,” het Dingiswayo gesê. Mbolawa het gesê sy sal nie kommentaar lewer of Masooa haar gesien het of nie. “Hy moet vir my sê waar hy was toe ek daar opgedaag het,” het sy gesê. Die verhoor duur voort. Lees alle vorige berigte oor die saak op Maroela Media.